
           LINNAVARA- JA MAJANDUSAMET


SELETUSKIRI                                                                                                              27.04.2009
Narva Linnavolikogu määruse «Narva Linnavolikogu 06.03.2008 määruse nr 16 „Narva linna heakorra eeskiri“ muutmine» eelnõu juurde
Määruse eelnõu on koostatud «Kohaliku omavalitsuse korralduse seaduse» § 22 lõike 1 punkti 361 alusel, juhindudes muuhulgas ka KOKS § 6 lõige 3 punktidest 1 ja 2 ning «Liiklusseaduse» § 2 lõikes 4 sätestatust.
Eelnõu väljatöötamisel arvestati Narva Linnavolikogu 06.03.2008.a määruse nr 16 „Narva linna heakorra eeskiri“ (edaspidi Eeskiri) kohaldamise käigus ilmnenud probleemide ja tähelepane-kutega. 

Eelnõu on ette valmistanud Narva Linnavalitsuse Linnavara- ja Majandusameti kommunaal-majandusosakonna liikluskorraldusteenistuse peaspetsialist Veera Mihhailova (tel 35 99 136; veera.mihhailova@narva.ee). Õigusliku analüüsi on eelnõule teinud Narva Linnavalitsuse Linnavara- ja Majandusameti jurist Mihhail Antonov (tel 35 99 255; mihhail.antonov@narva.ee) ja keeleliselt on eelnõud toimetanud Narva Linnavalitsuse Linnavara- ja Majandusameti referent-tõlk Inga Auer (tel 35 99 153; inga.auer@narva.ee).

Eelnõu koostamine on tingitud vajadusest täpsustada Eeskirja 6. peatükis sätestatud liikluskorraldusvahendite paigaldamise korda ning lihtsustada liikluskorraldusvahendi paigaldamisloa taotluste menetlemise protseduurilisi tingimusi, vähendades seeläbi haldusaluste isikute kohustusi ning taotluste menetlejal lasuvat halduskoormust. 
Eelnõu § 1 punktiga 1 muudetakse Eeskirja § 40 lõige 2 punkti 3. Paigaldamisloa taotlusele tuleb lisada liikluskorraldusvahendi paigaldamise skeem – liikluskorralduse projekti esitamine ei ole edaspidi nõutav. 
TeeS § 251 lõige 2 punkti 5 järgi on liikluskorralduse projektide koostamine litsentseeritav tegevusala. Liikluskorralduse projekti koostaja peab omama Maanteeameti poolt väljastatud tegevusluba.
Liikluskorralduse projekti esitamise nõue on osutunud taotlejale ebamõistlikult kulukaks. Reeglina ei kaasne liikluskorraldusvahendite paigaldamisega põhimõttelisi muudatusi senises liikluskorralduses, mis looksid liiklusohtliku olukorra ning eeldaksid seetõttu liikluskorralduse projekti koostamist. 
Liikluskorraldusvahendi paigaldamisega seotud mõjude hindamiseks piisab liikluskorraldus-vahendi paigaldamise skeemi esitamisest. Seejuures on relevantne Eeskirja § 41, mille kohaselt enne paigaldamisloa taotluse paigaldusloa väljastajale esitamist tuleb see kooskõlastada Maanteeameti pädeva spetsialistiga.  
Seonduvalt liikluskorralduse projekti esitamise nõude kaotamisega tunnistatakse kehtetuks Eeskirja § 40 lõiked 3 ja 4 ning § 47 lõige 2, mis reguleerivad liikluskorralduse projekti koostamist ning projekteerimistingimuste väljastamist.

Eelnõu § 1 punktiga 4 täiendatakse Eeskirja § 42 lõikega 5, mille kohaselt paigaldamisluba ei anna õigust tehnovõrkude kaitsevööndis tehnovõrgu omaniku nõusolekuta keelatud tegevuseks. Kuna paigaldamisloa väljastamise eesmärgiks on liikluskorraldusvahendi paigaldamisega kaasnevate liikluskorralduslike küsimuste lahendamine, ei hinda paigaldamisloa väljastaja liikluskorraldusvahendi paigaldamise tehnilisi üksikasju.
Samas tuleb möönda, et liikluskorraldusvahendi püstitamine, sõltuvalt paigaldamise meetodist, võib omada puutumust erinevate tehnovõrkude kaitsevööndis tehnovõrgu omaniku loata keela-tud mullatöödega. 
Näiteks ElOS § 12 lõige 3 punkt 5 keelab elektripaigaldise omaniku loata maakaabelliinide kaitsevööndis töötada löökmehhanismidega, tasandada pinnast, teha mullatöid sügavamal kui 0,3 meetrit, küntaval maal sügavamal kui 0,45 meetrit ning ladustada ja teisaldada raskusi. Elektripaigaldise kaitsevööndi ulatus ja kaitsevööndis tegutsemise kord on kehtestatud majandus- ja kommunikatsiooniministri 26. märtsi 2007. a määrusega nr 19.
Seega tehnovõrkude kaitsevööndis tehnovõrgu omaniku loata keelatud tegevused on loetletud eriseadustes. Kaevetööde teostamine Narva linna haldusterritooriumil olevatel teedel, väljakutel või haljasaladel on reglementeeritud Narva Linnavolikogu 06.03.2008.a määrusega nr 17 „Narva linna kaevetööde eeskiri“. Juhindudes ülaltoodust võib väita, et liikluskorraldusvahendite paigaldamisega kaasnevad mullatööd ei kuulu käesoleva Eeskirja reguleerimisalasse.  
Eelnõu terminoloogia vastab kehtivas õiguses kasutatud erialakeelele. Mõistete kasutamisel on püütud lähtuda vastavusest tavakeelele ning keelelis-grammatilisest järjepidevusest, muutmata Eeskirja senist terminoloogiat. Põhimääruse reguleerimisesemel puudub vahetu kokkupuude Euroopa Liidu õigusega. Eelnõu on kooskõlas Euroopa Ühenduse asutamislepingus sätestatud põhivabadustega ning Euroopa Liidu teisese õigusega.

Eeldatavalt ei kaasne määruse rakendamisega täiendavaid kulutusi linnaeelarve vahenditest. Muudatuste tulemusena muutub liikluskorraldusvahendite paigaldamisloa saamise menetlus taotlejale kiiremaks ning efektiivsemaks. Samuti vähenevad paigaldamisloa taotluse esitamisega seotud kulutused. 

Määrus jõustub üldises korras, st kolmandal päeval pärast avalikustamist, vastavalt KOKS § 23 lõikes 1 valla- või linnavolikogu määruse kohta sätestatule. Esitatud eelnõu on läbinud kooskõlastuse Narva Linnavalitsuse Liiklusohutuse komisjoniga.

